Վինիսիուս Ժունիոր

Վինիսիուս Ժունիոր (, ), բրազիլացի պրոֆեսիոնալ ֆուտբոլիստ։ Ներկայումս հանդես է գալիս Ռեալ Մադրիդի և Բրազիլիայի ազգային հավաքականի կազմում։ Խաղում է ձախ վինգերի դիրքում։

Ակումբային կարիերա

Ֆլամենգո 
Վինիսիուսը Ֆլամենգոյի ակադեմիայի սան է։ Իր դեբյուտը ակումբի առաջին թիմի կազմում նշել է 2017 թվականի մայիսի 13-ին՝ Ատլետիկո Մինեյրոյի դեմ խաղում։ 2 օր անց նա կնքեց իր առաջին պրոֆեսիոնալ պայմանագիրը Ֆլամենգոյի հետ՝ նախատեսված մինչև 2022 թվականը՝ սահմանելով 45 միլիոն եվրո հրաժարագին։

Իր առաջին գոլը պրոֆեսիոնալ կարիերայում Վինիսիուսը խփեց 2017 թվականի օգոստոսի 10-ին՝ Պալեստինոյի դեմ Հարավամերիկյան գավաթի խաղում։ Այս խաղում նա փոխարինման մտավ հանդիպման 72-րդ րոպեին և գոլի հեղինակ դարձավ 30 վայրկյան անց։ Օգոստոսի 19-ին բրազիլացին խփեց իր առաջին գոլը Սերիա A-ում՝ Ատլետիկո Գոյանիենսեի դեմ խաղում՝ այս խաղում դուբլ ձևակերպելով։ 2018 թվականի մարտի 14-ին Վինիսիուսը իր դեբյուտը նշեց Լիբերտադորեսի գավաթում՝ Էմելեկի դեմ խաղում։ Այս խաղում նա դարձավ դուբլի հեղինակ՝ օգնելով իր թիմին հաղթել 2-1 հաշվով։ Ֆլամենգոյի կազմում Վինիսիուսը անցկացրեց 69 հանդիպում՝ դառնալով 14 գոլի հեղինակ։

Ռեալ Մադրիդ 
2017 թվականի մայիսի 23-ին Ռեալ Մադրիդը պայմանագիր կնքեց Վինիսուսի հետ, որը ուժի մեջ մտավ 2018 թվականի հուլիսի 12-ին, երբ Վինիսիուսը դարձավ 18 տարեկան։ Ակումբը նրա համար վճարեց 46 միլիոն եվրո՝ պաշտոնապես որպես Ռեալի ֆուտբոլիստ ներկայացնելով 2018 թվականի հուլիսի 20-ին։

Իր դեբյուտը Ռեալ Մադրիդի կազմում Վինիսիուսը նշեց սեպտեմբերի 29-ին՝ փոխարինելով Կարիմ Բենզեմային Ատլետիկո Մադրիդի դեմ խաղում և դառնալով 21-րդ դարում ծնված առաջին ֆուտբոլիստը, ով խաղադաշտ է դուրս եկել Ռեալի մարզաշապիկով։ Հոկտեմբերի 31-ին նա 2 գոլային փոխանցում տվեց Իսպանիայի գավաթի Մելիլյայի դեմ խաղում։ Իր առաջին գոլը Լա Լիգայում խփեց նոյեմբերի 3-ին՝ Ռեալ Վալյադոլիդի դեմ խաղում։ Առաջին հանդիպումը եվրոպական առաջնություններում անցկացրեց նոյեմբերի 7-ին՝ փոխարինելով Կարիմ Բենզեմային Չեմպիոնների Լիգայի խմբային փուլի Վիկտորիա Պլզենի դեմ խաղում և այս խաղում դառնալով գոլային փոխանցման հեղինակ։

2018 թվականի դեկտեմբերի 6-ին Վինիսիուսը գոլ խփեց Իսպանիայի գավաթի Մելիլյայի դեմ պատասխան խաղում՝ այս խաղում տալով նաև գոլային փոխանցում։ 2019 թվականի հունվարի 9-ին նա գոլի և գոլային փոխանցման հեղինակ դարձավ Իսպանիայի գավաթի Լեգանեսի դեմ խաղում։ Հունվարի 24-ին Վինիսիուսը 2 գոլային փոխանցում տվեց Իսպանիայի գավաթի քառորդ եզրափակչի Ժիրոնայի դեմ խաղում։ Փետրվարի 3-ին բրազիլացին գոլ խփեց Ալավեսի դեմ խաղում՝ օգնելով Ռեալ Մադրիդին հաղթել 3-0 հաշվով։ 2018-19 մրցաշրջանում Վինիսիուսը անցկացրեց 31 հանդիպում՝ դառնալով 3 գոլի և 12 գոլային փոխանցման հեղինակ։

Միջազգային կարիերա 
Վինիսիուսը ներկայացրել է Բրազիլիան տարբեր տարիքային երիտասարդական հավաքականներում։ 2017 թվականի մարտին նա մինչև 17 տարեկանների հավաքականի կազմում մասնակցեց Հարավային Ամերիկայի առաջնությանը։ Վինիսիուսը օգնեց Բրազիլիային հաղթել առաջնությունը՝ դառնալով 7 գոլի հեղինակ և ճանաչվելով առաջնության լավագույն ֆուտբոլիստ։

Բրազիլիայի ազգային հավաքական Վինիսիուսը առաջին անգամ հրավիրվեց 2019 թվականի փետրվարի 28-ին՝ Պանամայի և Չեխիայի դեմ խաղերի համար, սակայն ստացավ վնասվածք և նրա փոխարեն հավաքական հրավիրվեց Դավիթ Ներեսը։ Մայիսի 17-ին նա դուրս մնաց Բրազիլիայի՝ Կոպա Ամերիկայի համար վերջնական կազմից։

Կարիերայի վիճակագրություն

Ակումբային վիճակագրություն 
2019 թվականի օգոստոսի 22-ի դրությամբ

Նվաճումներ

Ակումբային 
 Ռեալ Մադրիդ
ՖԻՖԱ աշխարհի ակումբային առաջնություն․ 2018

Միջազգային 
 Բրազիլիա Մ15
 Հարավային Ամերիկայի Մ15 առաջնություն․ 2015

Բրազիլիա Մ17

 Հարավային Ամերիկայի Մ17 առաջնություն․ 2017

Անհատական 
 Հարավային Ամերիկայի Մ17 առաջնության լավագույն ֆուտբոլիստ․ 2017
 Հարավային Ամերիկայի Մ17 առաջնության լավագույն ռմբարկու․ 2017

Ծանոթագրություններ

Արտաքին հղումներ 

 Վինիսիուսի պաշտոնական Ֆեյսբուքի էջը
 Վինիսիուսի պաշտոնական Տվիտերի էջը
 Վինիսիուսի պաշտոնական Ինստագրամի էջը
 Վինիսիուսը transfermarkt-ում
 Վինիսիուսը soccerbase.com-ում
 Վինիսիուսը WhoScored.com կայքում
 Վինիսիուսը Ռեալ Մադրիդի պաշտոնական կայքում
 Վինիսիուսը ՈՒԵՖԱ-ի պաշտոնական կայքում
 Վինիսիուսը ՖԻՖԱ-ի պաշտոնական կայքում

Ֆուտբոլի հարձակվողներ
Բրազիլացի ֆուտբոլիստներ
Բրազիլիայի հավաքականի ֆուտբոլիստներ
Ֆլամենգոյի ֆուտբոլիստներ
Ռեալ Մադրիդի ֆուտբոլիստներ
Լա Լիգայի ֆուտբոլիստներ